Διάταξη του Δικαστηρίου (ένατο τμήμα) της 14ης Ιανουαρίου 2021 –Airhelp
(Υπόθεση C-264/20)
«Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Αεροπορικές μεταφορές – Κανονισμός (EK) 261/2004 – Άρθρο 5, παράγραφος 3 – Δικαίωμα αποζημίωσης σε περίπτωση ματαίωσης ή μεγάλης καθυστέρησης της πτήσης – Έννοια “έκτακτων περιστάσεων” – Απροσδόκητες ελλείψεις στην ασφάλεια της πτήσης – Πρόσκρουση σε ξένο αντικείμενο – Πρόκληση βλάβης σε αεροσκάφος από την κίνηση άλλου αεροσκάφους – Έννοια “εύλογων μέτρων” για την αντιμετώπιση έκτακτων περιστάσεων ή των συνεπειών τους – Μεταφορά με άλλη πτήση»
1.      Μεταφορές – Αεροπορικές μεταφορές – Κανονισμός 261/2004 – Αποζημίωση των επιβατών και παροχή βοήθειας σε αυτούς – Ματαίωση ή μεγάλη καθυστέρηση της πτήσης – Απαλλαγή από την υποχρέωση αποζημίωσης – Προϋπόθεση – Έκτακτες περιστάσεις – Έννοια – Πρόκληση βλάβης σε αεροσκάφος από την κίνηση άλλου αεροσκάφους – Εμπίπτει
(Κανονισμός 261/2004 του Ευρωπαϊκού Κοινοβουλίου και του Συμβουλίου, αιτιολογικές σκέψεις 14 και 15 και άρθρα 5 § 3, και 7)
(βλ. σκέψεις 19-26, διατακτ. 1)
2.      Μεταφορές – Αεροπορικές μεταφορές – Κανονισμός 261/2004 – Αποζημίωση των επιβατών και παροχή βοήθειας σε αυτούς – Ματαίωση ή μεγάλη καθυστέρηση της πτήσης – Απαλλαγή από την υποχρέωση αποζημίωσης – Προϋπόθεση – Έκτακτες περιστάσεις – Εύλογα μέτρα που λαμβάνει ο αερομεταφορέας για να αποφύγει τη ματαίωση ή τη μεγάλη καθυστέρηση – Μεταφορά του επιβάτη με άλλη πτήση – Προϋποθέσεις – Εκτίμηση από το εθνικό δικαστήριο
(Κανονισμός 261/2004 του Ευρωπαϊκού Κοινοβουλίου και του Συμβουλίου, αιτιολογικές σκέψεις 1, 12 έως 15 και άρθρα 5 § 1 και 3, και 7)
(βλ. σκέψεις 28-33, διατακτ. 2)
Διατακτικό
1)
Το άρθρο 5, παράγραφος 3, του κανονισμού (EK) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91, έχει την έννοια ότι η πρόσκρουση στο πηδάλιο ανόδου-καθόδου σταθμευμένου αεροσκάφους του ακροπτερυγίου αεροσκάφους άλλης αεροπορικής εταιρίας, η οποία προκλήθηκε από την κίνηση του δευτέρου αεροσκάφους, εμπίπτει στην έννοια των «έκτακτων περιστάσεων» της διατάξεως αυτής.
2)
Το άρθρο 5, παράγραφος 1, στοιχείο γʹ, του κανονισμού 261/2004 έχει την έννοια ότι, σε περίπτωση ματαιώσεως της αρχικώς προγραμματισθείσας πτήσεως λόγω έκτακτων περιστάσεων, η εκτελεσθείσα από αερομεταφορέα μεταφορά ενός επιβάτη με άλλη πτήση, με την οποία ο επιβάτης φθάνει στον τελικό προορισμό του την επομένη της αρχικώς προγραμματισθείσας ημέρας αφίξεως, συνιστά «εύλογο μέτρο» απαλλάσσον τον αερομεταφορέα από την υποχρέωση αποζημιώσεως που υπέχει βάσει του άρθρου 5, παράγραφος 1, στοιχείο γʹ, και του άρθρου 7, παράγραφος 1, του κανονισμού αυτού, εκτός αν υπήρχε άλλη δυνατότητα μεταφοράς με άλλη πτήση απευθείας ή με ανταπόκριση, που εκτελούνταν από τον ίδιο ή από άλλον αερομεταφορέα και αφικνούνταν στον τελικό προορισμό με μικρότερη καθυστέρηση από ό,τι η επόμενη πτήση του συγκεκριμένου αερομεταφορέα, πλην αν ο τελευταίος αποδεικνύει ότι η πραγματοποίηση της εν λόγω μεταφοράς με άλλη πτήση θα συνιστούσε για τον ίδιο θυσία υπερβαίνουσα τις δυνατότητες της επιχειρήσεώς του στο δεδομένο χρονικό σημείο, όπερ εναπόκειται στο αιτούν δικαστήριο να εκτιμήσει.